**ДО**

**ОБЩИНСКИ СЪВЕТ**

**ГР. МАДЖАРОВО**

**ДОКЛАДНА ЗАПИСКА**

**от Ерджан Сабахтин Юсуф - кмет на Община Маджарово**

**Относно:** Приемане на План за действие на общинските концесии на територията на община Маджарово, за периода 2024-2027 г.

**УВАЖАЕМИ ГОСПОЖИ и ГОСПОДА ОБЩИНСКИ СЪВЕТНИЦИ,**

На 26 февруари 2014 г. е приета Директива 2014/23/ЕС на Европейския парламент и на Съвета за възлагане на договори за концесия, която е част от законодателния пакет на Европейския съвет за реформиране на Общностното право в областта на обществените поръчки. Директивата е транспонирана в националното законодателство със Закона за концесиите, който е в сила от 02.01.2018 г. Сега действащият Закон за концесиите отмени Закона за концесиите от 2006 г.

За прилагане на отделни разпоредби на ЗК, Министерският съвет прие Наредба за изискванията за определяне на финансово-икономическите елементи на концесията по чл.35 от ЗК и Наредба за осъществяване на мониторинга, управлението и контрола на концесиите по чл.44 от ЗК.

В съответствие с изискванията на Закона за концесиите, през 2018 година, Министерски съвет одобри Национална стратегия за развитие на концесиите в Република България за периода 2018-2027 г., съдържаща общите и специфичните цели и основните приоритети за възлагане на концесиите в страната. Стратегията е основа за разработване на Плана за действие на общинските концесии.

Съгласно чл.40, ал.1 от Закона за концесиите, политиката на общинските концесии се определя от съответния общински съвет, който приема с решение План за действие за общинските концесии, който се изпълнява от Кмета на Общината. Кметът на общината внася за обсъждане в общинския съвет проекта на План за действие за общинските концесии в срока и със съдържанието, определени в Наредбата за изискванията за определяне на финансово-икономическите елементи на концесията. Проектът на плана се приема с решение на общинския съвет. Приетият план за действие на общинските концесии се публикува в Националния концесионен регистър.

На основание чл.45, ал.2 от Закона за концесиите, планът за действие за общинските концесии се изготвя за всеки програмен период. Съгласно §1, т.12 от Допълнителните разпоредби на ЗК „програмен период“ е периодът, съвпадащ със съответната многогодишна финансова рамка на Европейския съюз. От 01 януари 2021 година започна нов програмен период, който обхваща времето от началото на 2021 г. до края на 2027 г.

Кметът на общината следва да изготви и предложи на общинския съвет План за действие на общинските концесии, в който да се включат проекти на концесии, за които се планира процедурата за определяне на концесионер да бъде открита в периода 01 януари 2024 г. - 31 декември 2027 г. Плановете за действие не са относими към вече предоставени концесии и не следва да съдържат каквито и да било данни за такива концесии.

Съгласно чл.18, ал.1 от Наредбата да изискванията за определяне на финансово –икономическите елементи на концесията, Кметът на общината внася за обсъждане в общинския съвет проект на плана за действие за общинските концесии в срока и със съдържанието, определени в чл.11, ал.1 от Наредбата, а именно: „Предложения за включване на проекти за концесии в план на действие се правят в срок до 3 месеца преди началото на съответния програмен период“. Всяко предложение на кмета на общината, включва най-малко:

1. Наименование на проекта за концесия;

2. Описание на проекта за концесия, което съдържа:

а) целите, които ще се постигнат с възлагане на концесията, включително целите, включени в Националната стратегия за развитие на концесиите;

б) оценка на съответствието на целите по буква "а" с целите и приоритетите на Националната стратегия за развитие на концесиите, както и съответствието с други стратегически и програмни документи, когато е приложимо;

в) териториален обхват на концесията – място на изпълнение на строителството или услугите, а когато е приложимо – и местонахождението на обекта на концесията;

г) обект на концесията, вид и право на собственост, когато е приложимо;

д) кръга на потребителите;

е) очаквани резултати от изпълнението на проекта;

3. прогнозираните данни по чл. 10, ал. 2;

4. годината, през която се планира откриване на процедурата за определяне на концесионер.

Приетият от общинския съвет план за действие може да се измени и/или допълва текущо при включване на нов проект, изключване на проект, промени в проект относно прогнозираните елементи. Промените се приемат с решение на общинския съвет за приемане на актуализиран план за действие за общинските концесии. Актуализираният план за действие за общинските концесии се публикува на страницата на националния концесионен регистър. Данните в предложения План за действие за общински концесии са приблизителни. След извършване на съответната подготовка и анализи ще се внесат предложения за стартиране на конкретната концесионна процедура.

С оглед на гореизложеното и на основание чл.21, ал.1, т.8, т.12 от Закона за местното самоуправление и местната администрация, във връзка с чл.8, ал.9 от Закона за общинската собственост, чл.40, ал.1 от Закона за концесиите и чл.19, ал.1 от Наредба за изискванията за определяне на финансово-икономическите елементи на концесията, предлагам Общински съвет Маджарово да приеме следното

**РЕШЕНИЕ:**

1. Общински съвет Маджарово приема План за действие на общинските концесии за периода 2024-2027г., на територията на Община Маджарово.

2. На основание чл.8, ал.10 от ЗОС, Планът за действие на общинските концесии да се обяви на населението по ред, определен в Наредбата по чл.8, ал.2 от същия закон и да се публикува на интернет –страницата на общината.

3. На основание чл.40, ал.3, т.6 от ЗК, във връзка с чл.19, ал.3 от Наредбата за определяне на финансово-икономическите елементи на концесията, Планът за действие за общинските концесии се публикува в Националния концесионен регистър.

Приложение: *План за действие на общински концесии на територията на община Маджарово за периода 2024-2027г.*

**С уважение,**

**……………………………..**

**ЕРДЖАН ЮСУФ**

**КМЕТ НА ОБЩИНА МАДЖАРОВО**

Изготвил: Т. Сарова - гл. експерт „Икономическо развитие“