**ДО**

**ОБЩИНСКИ СЪВЕТ**

**ОБЩИНА МАДЖАРОВО**

**ДОКЛАДНА ЗАПИСКА**

**от**

**ЕРДЖАН САБАХТИН ЮСУФ – КМЕТ НА ОБЩИНА МАДЖАРОВО**

**ОТНОСНО:**Одобрение на Програма за опазване на околната среда (ПООС) и на Програма за управление на отпадъците (ПУО) на територията на община Маджарово за периода 2021 – 2028 г.

**УВАЖАЕМИ Г-Н ПРЕДСЕДАТЕЛ,**

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

Община Маджарово, в партньорство с община Хасково и с община Стамболово, изпълнява проект „Преход към климатично устойчиви общности“, Договор за БФП № Д-33-20/11.07.2022 г., номер в ИСУН BGENVIRONMENT-4.004-0013-C02, който се осъществява с финансовата подкрепа на Програма „Опазване на околната среда и климатични промени 2014-2021“ на Финансовия механизъм на Европейското икономическо пространство 2014-2021. В рамките на проекта бяха разработени следните две програми за община Маджарово: Програма за опазване на околната среда (ПООС) и Програма за управление на отпадъците (ПУО) на територията на община Маджарово за периода 2021 – 2028 г.

Общините в Република България имат правомощия, задължения и отговорности по прилагане на законодателството по опазване на околната среда**. Програмата за опазване на околната среда на община Маджарово** е изготвена на основание и в съответствие с изискванията на чл. 79, т.1 от Закона за опазване на околната среда (Обн. ДВ бр.91 от 25.09.2002 г., изм. - ДВ, бр. 21 от 12.03.2021 г.) (ЗООС).

Програмата за опазване на околната среда на община Маджарово за периода 2021-2028 г. представя основните цели и задачи на Общината в областта на опазване на околната среда и е ключов инструмент за подобряване състоянието на околната среда, чрез който целенасочено са планирани и подробно разписани конкретните дейности, които Общината ще предприеме за посочения времеви диапазон.

**Програмата за управление на отпадъците (ПУО)** на територията на община Маджарово 2021-2028г. има ключова роля за ефективното и ефикасно управление на отпадъците на територията на Общината. Тя е разработена на основание чл. 52 от Закона за управление на отпадъците (ЗУО). Програмата е неразделна част от общинската програма за околна среда.

Програмата за управление на отпадъците на територията на община Маджарово 2021-2028 г. е разработена за период, който съвпада с действието на приетия с Решение № 459 от 17.06.2021г. на Министерския съвет Национален план за управление на отпадъците (НПУО 2021-2028г.) и следва да се актуализира при промяна във фактическите и/или нормативните условия. Програмата е разработена в съответствие със структурата, целите и предвижданията на НПУО и включва необходимите мерки за изпълнение на задълженията на кмета на общината и изискванията на ЗУО. Програмата е разработена съгласно „Методическите указания за разработване на общински/регионални програми за управление на отпадъците“, издадени със заповед № РД-883/23.09.2021г. на министъра на околната среда и водите.

С програмата се цели намаляване на вредното въздействие на отпадъците върху околната среда и здравето на населението, както и постигането на ефективно използване на ресурсите. Важна част от ПУО е създаването на максимални условия за предотвратяване образуването на отпадъци.

Програмата за управление на отпадъците на територията на община Маджарово е инструмент за планиране на необходимите ресурси, мерки и дейности за управление на отпадъците в Общината. Очаква се изпълнението на ПУО да подобри управлението на отпадъците в съответствие с европейското законодателство и да допринесе за ефективното използване на ресурсите и намаляване на вредните въздействия на отпадъците върху околната среда, както и до изпълнение на конкретните цели за устойчиво управление на отпадъците.

Предвид гореизложеното предлагам, след като разгледате и обсъдите докладната записка, да вземете следните

**Р Е Ш Е Н И Я:**

Във връзка с чл. 79, т.1 от ЗООС (изм. - ДВ, бр. 21 от 12.03.2021 г.), чл. 52 от ЗУО и на основание чл. 21, ал. 2 от ЗМСМА:

1. Общински съвет – Маджарово приема Програма за опазване на околната среда на община Маджарово за периода 2021-2028 г.
2. Общински съвет – Маджарово приема Програма за управление на отпадъците на територията на община Маджарово за периода 2021-2028 г.

**Приложения:**

1. Програма за опазване на околната среда на община Маджарово за периода 2021-2028 г.
2. Програма за управление на отпадъците на територията на община Маджарово за периода 2021-2028 г.

**ВНОСИТЕЛ:**

**ЕРДЖАН ЮСУФ**

**КМЕТ НА ОБЩИНА МАДЖАРОВО**